ΓΡΑΠΤΗ ΕΡΩΤΗΣΗ E-2302/98

υποβολή: Marjo Matikainen-Kallström (PPE) προς την Επιτροπή

(22 Ιουλίου 1998)

Θέμα: Συνεργασία των αρχών για τον περιορισμό της παράνομης χρήσης του Internet

Η αφθονία του πορνογραφικού υλικού με αντικείμενο τα παιδιά στο Internet προκαλεί κατάπληξη. Στα πλαίσια έρευνας που διενεργήθηκε πέρυσι από την Interpol, σε διάστημα μόλις δύο μηνών εντοπίστηκαν πάνω από 70.000 αρχεία τα οποία περιείχαν πορνογραφικές φωτογραφίες με θέμα τα παιδιά. Σε πολλές χώρες η αστυνομία και οι οργανώσεις για την προστασία των παιδιών έχουν δρομολογήσει συνεργασία με σκοπό την συγκέντρωση στοιχείων για το πορνογραφικό υλικό με θέμα τα παιδιά που διατίθεται μέσω του Internet. Βασική προϋπόθεση για τη διευθέτηση του προβλήματος αυτού είναι η ύπαρξη ενός αποτελεσματικού και πλήρους συστήματος ανταλλαγής πληροφοριών.

Με ποιά μέτρα προτίθεται να συμβάλει η Επιτροπή στην δημιουργία αποτελεσματικών δικτύων συνεργασίας μεταξύ των αρμοδίων για τον έλεγχο του Internet αρχών;

Απάντηση της κας Gradin εξ ονόματος της Επιτροπής

(22 Οκτωβρίου 1998)

Η Επιτροπή με τη διαχείριση του προγράμματος STOP για την καταπολέμηση της εμπορίας ανθρώπων και της σεξουαλικής εκμετάλλευσης των παιδιών και της πρωτοβουλίας Daphne που αποσκοπεί στην προώθηση των μέτρων για την καταπολέμηση της βίας στήριξε από το 1997 σχέδια τα οποία αφορούσαν συγκεκριμένα το θέμα της παράνομης χρησιμοποίησης του Internet από κύκλους παιδοφιλίας.

Το πρόγραμμα STOP στήριξε το 1997 σεμινάριο για την υπεράσπιση των ανηλίκων στο Internet και για τα μέσα ενίσχυσης της συνεργασίας στον τομέα αυτό μεταξύ των δημόσιων αρχών και των μη κυβερνητικών οργανώσεων (ΜΚΟ), μελέτη σκοπιμότητας για την θέση σε εφαρμογή (για τη διευκόλυνση των ερευνών) ψηφιακού συστήματος αναφοράς παιδικού πορνογραφικού υλικού που έχει κατάσχει η αστυνομία στο οποίο περιλαμβάνονται εικόνες από το Internet και σχέδιο πανεπιστημιακής έρευνας για εύρος των δραστηριοτήτων παιδοφιλίας στο Internet και για τα μέσα ελέγχου και πρόληψης της χρήσης αυτής. Ένα δεύτερο κεφάλαιο της έρευνας αυτής θα συνεχισθεί το 1998.

Όπως αναφέρει το Αξιότιμο Μέλος του Κοινοβουλίου η συλλογή εκθέσεων και η ανταλλαγή πληροφοριών είναι υψίστης σημασίας, εάν η εφαρμογή του νόμου αφορά εγκλήματα όπως η διάδοση της παιδικής πορνογραφίας. Η Επιτροπή πρότεινε σχέδιο δράσης για την προώθηση της ασφαλούς χρήσης του Internet(1) στην οποία καταβάλει σημαντική προσπάθεια για την συνέχιση της συνεργασίας με άμεση γραμμή που άρχισε στα πλαίσια του προγράμματος Daphne και την επέκτασή του σε εκτεταμένο δίκτυο άμεσων γραμμών για τον συντονισμό των προσπαθειών σε ευρωπαϊκό και διεθνές επίπεδο. Οι υπάρχουσες άμεσες γραμμές έχουν ήδη αποκτήσει διασυνδέσεις με την Interpol μέσω των τοπικών αστυνομιών και οι εκθέσεις που προέκυψαν από αυτές είχαν ως αποτέλεσμα σειρά διώξεων.

Είναι αλήθεια ότι υπήρξε κάποια αμφιβολία σχετικά με τους εξωδικαστικούς φορείς που ασκούν καθήκοντα ελέγχου του περιεχομένου. Παρόλα αυτά, όπου έχουν ήδη εγκατασταθεί άμεσες γραμμές, υπάρχει η γενική εντύπωση ότι το έργο τους γίνεται πολύ καλά δεκτό από τις αστυνομικές αρχές και τους χρήστες. Ενώ όλο το υλικό που θα μπορούσε να αποτελέσει αντικείμενο μήνυσης θα πρέπει τελικά να υπάγεται στην αρμοδιότητα της αστυνομίας και των διωκτικών αρχών, ένα δίκτυο άμεσων γραμμών βασισμένο στη βιομηχανία και τους χρήστες έχει σημαντικά πλεονεκτήματα. Όχι μόνο είχε εντυπωσιακά αποτελέσματα όσον αφορά την επισήμανση των πηγών παράνομου υλικού αλλά η άτυπη διεθνής συνεργασία τους επιτρέπει την χρησιμοποίηση του δικτύου για την μεταφορά των αναφορών στις τοπικές αστυνομικές αρχές. Οι άμεσες γραμμές έχουν επίσης τη δυνατότητα να συνειδητοποιήσουν τον καταναλωτή για υλικό το οποίο μπορεί να είναι νόμιμο, αλλά παρόλα αυτά θα πρέπει να γίνει γνωστό για να δοθεί στον καταναλωτή η ευκαιρία να προστατεύσει τον εαυτό του και την οικογένειά του.

Η Επιτροπή έχει επίσης αναλάβει σταθερά τη δέσμευση να ενισχύσει το έργο που διεξάγεται σήμερα όσον αφορά την ενίσχυση της διεθνούς ανταλλαγής πληροφοριών για την εγκληματικότητα στον τομέα της "υψηλής τεχνολογίας" μεταξύ των αρχών επιβολής του νόμου. Μία παρόμοια πρωτοβουλία διεξάγεται από την υποομάδα για την εγκληματικότητα στον τομέα της "υψηλής τεχνολογίας" της Ομάδας των οκτώ βιομηχανικότερων κρατών (G8) η οποία δημοσίευσε πρόσφατα έκθεση για τις διαδικασίες και τα σημεία επαφής για την αναφορά παρόμοιων εγκλημάτων.

(1) ΕΕ C 48 της 13.2.1998.